SAWAD วิ่ง 3% โบรกชี้กำไรปีนี้ทะลุ 5 พันลบ. รับสินเชื่อพุ่ง เคาะเป้า 77 บ.
SAWAD วิ่ง 3% โบรกชี้กำไรปีนี้ 5.25 พันลบ. ลุ้นอัพไซด์ 3-7% รับสินเชื่อโตเด่น แนะนำ “ซื้อ” ราคาเป้าหมาย 77 บ.
4 มี.ค. 2565

ผู้สื่อข่าวรายงานว่าวันนี้ (4 มี.ค. 2565) ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 12:27 น. อยู่ที่ระดับ 59.75 บาท เพิ่มขึ้น 1.50 บาท หรือ 2.58% โดยทำจุดสูงสุดที่ 59.75 บาท และทำจุดต่ำสุดที่ 57.75 บาท ด้วยมูลค่าการซื้อขาย 457.16 ล้านบาท

บริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ ว่า ปีนี้ SAWAD มีแผนรุกตลาดสินเชื่อจำนำทะเบียน สินเชื่อเช่าซื้อ และสินเชื่อส่วนบุคคลที่ไม่มีหลักทรัพย์ค้ำประกันมากขึ้น โดยตั้งเป้าการเติบโตของสินเชื่อรวม 20-30% จากงวดเดียวกันของปีก่อน สูงกว่าที่ทางฝ่ายวิจัยคาดที่ 17% จากงวดเดียวกันของปีก่อน ซึ่งหาก SAWAD ทำได้ตามเป้าที่วางไว้ ทางฝ่ายวิจัยคาดกำไรสุทธิปี 2565 จะอยู่ที่ 5,258 ล้านบาท จะมี Upside 3-7%
ส่วนภาพรวมกำไรสุทธิ 2565-2566 คาดเติบโตเฉลี่ย 16% ต่อปี  โดยมองว่า (1) SAWAD มีธุรกิจที่หลากหลายเป็นการกระจายความเสี่ยงของธุรกิจ (2) การเติบโตในสินเชื่อที่มีอัตราดอกเบี้ยสูง ทำให้ NIM มีแนวโน้มเพิ่มขึ้น (3) มีแผนนำบริษัท ศรีสวัสดิ์ แคปปิตอล (SCAP) ซึ่งเป็นบริษัทย่อยเข้าจดทะเบียนใน SET ปี 2565 ดังนั้นคงคำแนะนำ “ซื้อ” ราคาเป้าหมายปี 2565 ที่ 77 บาท